b'\n_START_ARTICLE_\nZaza Pat\xc5\xa1ulia\n_START_SECTION_\nUra\n_START_PARAGRAPH_\nPat\xc5\xa1ulia aloitti ammattilaisuransa turkkilaisessa \xc3\x9clkersporissa vuonna 1999. Ensimm\xc3\xa4isell\xc3\xa4 kaudellaan h\xc3\xa4n teki 4,4 pistett\xc3\xa4 ottelua kohden. H\xc3\xa4n voitti seuran paidassa Turkin-mestaruuden vuonna 2001. Viimeisell\xc3\xa4 kaudellaan \xc3\x9clkersporissa Pat\xc5\xa1ulia teki Euroliigan piste-enn\xc3\xa4tyksekseen 26 pistett\xc3\xa4 ottelussa Panathinaikosia vastaan. Euroliigassa h\xc3\xa4n teki kaudella 2002\xe2\x80\x932003 4,4 pistett\xc3\xa4 ottelua kohden. _NEWLINE_Vuonna 2003 Pat\xc5\xa1ulia osallistui NBA:n varaustilaisuuteen, jossa Orlando Magic varasi h\xc3\xa4net 42. pelaajana. H\xc3\xa4n edusti seuraa ensimm\xc3\xa4isen NBA-kautensa ajan ja teki 3,3 pistett\xc3\xa4 ottelua kohden. Kes\xc3\xa4ll\xc3\xa4 2004 pidettiin laajennusvaraustilaisuus Charlotte Bobcatsille, joka hankki Pat\xc5\xa1ulian pelioikeudet. Seura myi h\xc3\xa4net kuitenkin eteenp\xc3\xa4in Milwaukee Bucksille, jota Pat\xc5\xa1ulia edusti seuraavan kauden ajan. Elokuussa 2005 Atlanta Hawks hankki Pat\xc5\xa1ulian. Tilastollisesti parhaan NBA-kautensa h\xc3\xa4n pelasi kaudella 2005\xe2\x80\x932006. T\xc3\xa4ll\xc3\xb6in Pat\xc5\xa1ulia teki 12,2 pistett\xc3\xa4 ottelua kohden. Kes\xc3\xa4ll\xc3\xa4 2009 Hawks ja Pachulia tekiv\xc3\xa4t jatkosopimuksen._NEWLINE_Syksyll\xc3\xa4 2011 Pat\xc5\xa1ulia pelasi NBA:n ty\xc3\xb6sulun ajan turkkilaisessa Galatasarayssa. Hein\xc3\xa4kuussa 2013 h\xc3\xa4n palasi kahdeksan Atlanta Hawksissa pelatun kauden j\xc3\xa4lkeen Milwaukee Bucksiin kolmevuotisella sopimuksella._NEWLINE_Hein\xc3\xa4kuussa 2015 Pat\xc5\xa1ulia siirtyi Dallas Mavericksiin Milwaukeen saatua vaihtokaupassa tulevaisuuden toisen kierroksen varausvuoron._NEWLINE_Kes\xc3\xa4ll\xc3\xa4 2016 Pat\xc5\xa1ulia siirtyi Golden State Warriorsiin. H\xc3\xa4n voitti Warriorsissa kauden p\xc3\xa4\xc3\xa4tteeksi NBA:n mestaruuden. Vuonna 2018 h\xc3\xa4n voitti Warriorsissa toisen per\xc3\xa4tt\xc3\xa4isen NBA-mestaruutensa. Kes\xc3\xa4ll\xc3\xa4 2018 h\xc3\xa4n siirtyi Detroit Pistonsiin.'